**Savjetovanje o nacrtu ključnih elemenata ESF natječaja posvećenog društveno korisnom učenju**

Ured za udruge Vlade Republike Hrvatske pokreće javno savjetovanje o nacrtu ključnih elemenata ESF Poziva na dostavu projektnih prijedloga „**Podrška razvoju partnerstava organizacija civilnog društva i visokoobrazovnih ustanova za provedbu programa društveno korisnog učenja“**

Europski socijalni fond je u predstojećem razdoblju jedan od najvažnijih izvora financiranja programa i projekata organizacija civilnoga društva od interesa za opće dobro. Kao Posredničko tijelo razine 1 (PT 1), Ured za udruge programira, izrađuje natječajnu dokumentaciju, sudjeluje u odabiru projekata, u suradnji s Nacionalnom zakladom za razvoj civilnog društva, kao Posredničkim tijelom razine 2 (PT 2), prati provedbu projekata nakon njihovog ugovaranja te provodi druge aktivnosti, u skladu s Uredbom o tijelima u sustavima upravljanja i kontrole korištenja Europskog socijalnog fonda, Europskog fonda za regionalni razvoj i kohezijskog fonda, u vezi s ciljem „Ulaganje za rast i radna mjesta“.

Provođenjem ovog savjetovanja sa zainteresiranom javnošću, Ured za udruge Vlade Republike Hrvatske želi dobiti povratnu informaciju o glavnim elementima Poziva.

Nacrt ključnih elemenata ovog javnog poziva nastao je temeljem:

* popisa ključnih projekata za razdoblje 2014.-2020., na temelju rasprava sa Savjetom za razvoj civilnoga društva, rada Tematskih radnih skupina za pripremu programskih dokumenata za strukturne i Kohezijski fond (<https://udruge.gov.hr/vijesti/izabrani-predstavnici-organizacija-civilnoga-drustva-u-tematske-radne-skupine-za-pripremu-programskih-dokumenata-za-strukturne-i-kohezijski-fond/1967>) i iskustava iz ranijih programskih razdoblja;
* javnog savjetovanja o prioritetima financiranja iz strukturnih fondova u programskom razdoblju 2014.-2020. koje je Ured proveo od 23. listopada do 6. studenoga 2013. pri čemu je u savjetovanju sudjelovala ukupno 21 organizacija s 299 komentara i prijedloga (<https://udruge.gov.hr/vijesti/izvjesce-o-savjetovanju-o-prioritetima-financiranja-iz-strukturnih-fondova-u-programskom-razdoblju-2014-2020-za-sektor-civilnog-drustva/2369>);
* dodatnih konzultacija održanih 23. travnja 2015. godine o natječajima planiranim za raspisivanje u 2015. godini (<https://udruge.gov.hr/vijesti/odrzane-konzultacije-o-natjecajima-za-ocd-u-okviru-europskog-socijalnog-fonda/2853>).

Savjetovanje je otvoreno do 20. studenog 2015. godine, a provodi se putem e-savjetovanja, središnjeg portala za savjetovanja sa zainteresiranom javnošću.

Pozivamo sve zainteresirane da se uključe u ovo savjetovanje i daju svoj doprinos što kvalitetnijoj dokumentaciji javnog poziva. Ukoliko još niste registrirani za korištenje e-Savjetovanja, to možete jednostavno učiniti u nekoliko koraka i time se pridružiti preko 2500 registriranih korisnika portala.

Nakon provedenog savjetovanja, Ured će Upravljačkom tijelu predložiti revidirani nacrt natječajne dokumentacije. Sadržaj cjelokupne natječajne dokumentacije propisan je ESF Smjernicama donosi Ministarstvo rada i mirovinskog sustava.

Za eventualna dodatna pitanja, kontakt osoba u Uredu za udruge Vlade Republike Hrvatske za ovo savjetovanje je Stela Fišer Marković, Voditeljica Odjela za strateško planiranje, programiranje i informiranje, adresa e-pošte: stela.fiser@udruge.vlada.hr